KLASA: 034-05/24-01/57

URBROJ: 711-02-01/04-2024-2

Zagreb, 05. travnja 2024.

**Jasna Baranjec- Keserica, ravnateljica**

**Zavoda za prostorno uređenje Virovitičko-podravske županije**

**Predmet: mišljenje na zahtjev obveznice Jasne Baranjec-Keserica; daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 25. ožujka 2024. zaprimilo zahtjev za mišljenjem koji je podnijela Jasna Baranjec-Keserica, ravnateljica Zavoda za prostorno uređenje Virovitičko-podravske županije.

U zahtjevu obveznica navodi da je ravnateljica Javne ustanove Zavoda za prostorno uređenje Virovitičko-podravske županije, ali da uz posao ravnatelja veći dio vremena obavlja i sve stručne poslove prostornog planiranja, što je navedeno u Ugovoru o radu koji citira:

„Ovim Ugovorom zaposlenica zasniva radni odnos na neodređeno vrijeme za obavljanje poslova obavljanje poslova ravnateljice u Zavodu za prostorno uređenje Virovitičko-podravske županije. Opis poslova navedenog radnog mjesta, stručni i drugi uvjeti određeni su člankom 8. redni broj 1. Pravilnika o unutarnjem ustrojstvu i načinu rada Zavoda za prostorno uređenje Virovitičko-podravske županije.“

Nadalje obveznica navodi da je Zakonom o prostornom uređenju („Narodne novine“, broj 153/13., 65/17., 114/18., 39/19., 98/19. i 67/23., dalje u tekstu: ZPU) u članku 26. stavku 6. propisano da za vrijeme obnašanja dužnosti ravnatelji zavoda za prostorno uređenje županije, odnosno Grada Zagreba imaju pravo na plaću te ostala materijalna i druga prava iz radnog odnosa u skladu s općim aktima javne ustanove.

Obveznica traži mišljenje ima li pravo na isplatu regresa, uskrsnice i božićnice, odnosno otpremnine, obzirom da 31. prosinca 2024. odlazi u mirovinu, uz napomenu da isto pravo, ukoliko ga ima, nije iskoristila u 2023. godini, ali obzirom da joj je ovo zadnja godina nakon više od 24 godine rada u Zavodu i 40 godina staža, ističe kako bi joj bilo žao da to ne iskoristi.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24.) na 46. sjednici održanoj 05. travnja 2024. obveznici daje mišljenje, kako slijedi.

Člankom 3. stavkom 1. točkom 64. ZSSI-a propisano je da su 64. ravnatelji županijskih zavoda za prostorno uređenje odnosno zavoda Grada Zagreba obveznici u smislu navedenog Zakona. Slijedom navedenog, Jasna Baranjec-Keserica je povodom obnašanja dužnosti vršiteljice dužnosti ravnatelja Zavoda za prostorno uređenje Virovitičko-podravske županije u obvezi postupati sukladno odredbama ZSSI-a.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitcima dodatnih naknada za poslove obnašanja javnih dužnosti.

Dana 31. siječnja 2022. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, te se obrazloženje iz navedene presude primjenjuje u cijelosti na obveznike iz članka 3. ZSSI-a.

Člankom 26. stavkom 6. ZPU-a propisano je da za vrijeme obnašanja dužnosti ravnatelji zavoda za prostorno uređenje županije, odnosno Grada Zagreba imaju pravo na plaću te ostala materijalna i druga prava iz radnog odnosa u skladu s općim aktima javne ustanove. Člankom 26. stavkom 7. ZPU-a propisano je da se na prava i obveze ravnatelja zavoda za prostorno uređenje županije, odnosno Grada Zagreba koje nisu utvrđene tim Zakonom ili općim aktima javne ustanove primjenjuje posebni zakon kojim se uređuje sprječavanje sukoba interesa.

Slijedom gore navedenog, Povjerenstvo utvrđuje kako je ZPU-om izričito propisano kako ravnatelji zavoda za prostorno uređenje županije, odnosno Grada Zagreba za vrijeme obnašanja dužnosti imaju pravo na plaću te ostala materijalna i druga prava iz radnog odnosa, u skladu s općim aktima javne ustanove te da se na prava i obveze ravnatelja zavoda za prostorno uređenje županije, odnosno Grada Zagreba, koji nisu utvrđeni navedenim Zakonom ili općim aktima javne ustanove primjenjuje posebni zakon kojim se uređuje sprječavanje sukoba interesa.

U tom smislu odredbe ZPU-a su, u ovom dijelu, lex specialis u odnosu na odredbe ZSSI-a te imaju prednost u primjeni. Slijedom navedenog, Povjerenstvo zaključuje kako je odredbom članka 26. stavka 6. ZPU-a derogirana zabrana primanja dodatnih naknada iz članka 7. točke d) ZSSI-a, koja se odnosi na primanje prigodnih naknada, kao što su isplate božićnice, regresa za godišnji odmor, dara za dijete.

Slijedom navedenog, a s obzirom da Zakon o izmjenama i dopunama Zakona o prostornom uređenju propisuje iznimku od zabrane propisane člankom 7. d) ZSSI-a, Povjerenstvo ističe kako obveznica Jasana Baranjec-Keserica, vršiteljica dužnosti ravnatelja Zavoda za prostorno uređenje Virovitičko-podravske županije, ima pravo na ostvarivanje materijalnih i drugih prava koja, temeljem općeg akta navedene javne ustanove, ostvaruju i ostali zaposlenici Zavoda, uključujući regres, božićnicu i uskrsnicu.

Pojašnjava se, kako obveznici ZSSI-a imaju pravu na otpremninu zbog odlaska u mirovinu, jer se ne radi o primicima koji se isplaćuju uz plaću, već su u svezi s prestankom radnog odnosa, i to ukoliko je takvo pravo propisano ili ugovoreno sukladno zakonu, kao i na propisano ili ugovoreno uvećanje osnovice plaće za navršene godine radnog staža, kada se povećava element za izračun plaće obveznika.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Jasna Baranjec-Keserica, elektroničkom dostavom
2. Objava na internetskoj stranici Povjerenstva
3. Pismohrana